JAWAB OLEH DATUAK/PANGULU
Sutan … [si anu] …jenyo kami, lah sampai kato Sutan.
Sapanjang rundiangan Sutan, nan talimpah kapado kami, kok rundiang dijawek pikie, kato dielo jo mupokaik, adaik limbago iko kini, duduak baduo jo batigo, kato surang dibulati, kato basamo dipaiyokan, lomak siriah lego carano, lomak kato dilega bunyi, samantaro kami balega, mancari kato nan sabuah, sarato bona nan saukuah, mananti malah Sutan sakutiko.
JAWAB SiALEK
Sampai dek angku Datuak/Pangulu.
Sapanjang rundiangan nan katongah, suko lah raso dalam hati, tonang dalam kiro2, kok gayuang lai basambuik, kok kato lai ka bajawab, sapokaik kami mananti, sakitu nyoh kajawek angku Datuak/Pangulu.
(kemudian barisan datuak/pangulu dan niniak mamak lainnya bermufakat singkat, mampa iyo jo mampa tidokan sekedarnya, barulah sambah/kato dikembalikan)
JAWAB OLEH DATUAK/PANGULU
Oo Sutan… Sombah babaliak pado Sutan .
Sombah nan talimpah pado kami, kok gayuang mintak disambuik, kato mintak dijawek. manuruik Adaik jo Pusako, lah di paiyo di patidokan, lah dipakai ukua jo jangko, jo niniak mamak panghulu nan hadie ko. Dek duduak baduo jo batigo, duduak basamo jo nan tuo, pangulu ompek jo limo, talalai sombah kambalinyo, mo’oh di pinto kapado Sutan.
Lah dipandang jo mungkin patuik, jo alua naraco Adaik, ditiliek barih balobeh, kok luruih lah makan tiliek, bontuak dimakan siku2, lah di aie lopeh tubo, lah diukua makan korek, lokek ubek lah dinan sakik, lah dinan tumbuah kito basiang, lah ateh nan lai kito manimbang.
Hanyo ba’a nyo lai kini, tontang carano nan katongah, nan tahadok kamuko kami, ponuah barisi kalongkapan, barisi siriah dengan pinang, saroto sodah dengan gambie, cukuik timbakau diatehnyo. Nan manuruik pinto Sutan, siriah sacabiak mintak dikunyah, pinang sadidiah mintak digotok, kok sodah nak dipaliek, kok gambie nak dipipie, dipaliek jo jari manieh, dibeleang kajari malang, mancayo katapak tangan, sirah’e nampak dibibie, raso’e maruang tubuah, tando samo basuko hati. Kan montun bona kato Sutan ..?
Kok hanyo tontang disinan, lah jadi tangguangan ateh kami. Nan bak kato bida Adaik, kok lai bak kato papatah, lahie jo batin saukuran, isi kuliek umpamo lahie, gonggam orek pegangan toguah, tibolah lukieh dilimbago, habih siriah manjadi sopah, koleknyo tingga dirongkungan, pariso maruang tubuah, sehaik anggota katujuahnyo. Siriah sacabiek lah kami kunyak, kok pinang lah kami gotok, kok sodah lah bapaliek, kok gambie lah bapipie, lah kasonang hati Sutan.
JAWAB SiALEK
Ujuik kato buah rundiangan, nan talimpah kapado kami, bunyilah samo kito donga, rupolah sami kito liek, lah joniah bona bak dibasuah, lah toreh babak ditompi, lah nyato lokang dari kulik, lah nyato ruruik dari tampuak. Nan bak kato gurindam dalam Adaik, nak ulam pucuak manjulai, nak aie pincuran tobik, kok nak cincin golang lah buliah, nak cayo kileklah datang, nak haluih licin lah tibo, salosai rundiang di nan elok, kajadi sasi bungo jo daun, Adaik bajalan sandirinyo, sonanglah hati niniak mamak, suko hati ibu jo bapo, godang hati kasadonyo. Kok data lah balantai papan, licin lah nyato balantai kuliek, sunyi didalam kiro2x, sakitu nyo jawek ka angku Datuak/Pangulu.(YRT-MakUncu)
[Sumber:Pidato Aluah Pasambahan Adat-Idrus Hakimi Dt Penghulu-LKAAM Sumbar]
min_Latn min_Latn min_Latn jav_Latn min_Latn min_Latn min_Latn min_Latn min_Latn min_Latn min_Latn min_Latn min_Latn jav_Latn min_Latn min_Latn